Det blå flag er taget ned, og stranden er spærret af i Vemmingbund ved Sønderborg, hvor Miljøvagten i dag har nedsat et badeforbud.

Det sker på grund af et gylleudslip fra et rørlagt vandløb nær bugten. Det skriver Sønderborg Kommune i en pressemeddelelse.

Gyllen pumpes væk

Ifølge Miljøvagten er udslippet stoppet, og det forurenede vand er ved at blive pumpet op på en nærliggende mark.

Stranden, som er spærret af fra badebroen og mod syd, forbliver lukket, indtil vandet i Vemmingbund igen er egnet til badning.

Fisker opdagede gyllestrøm

Det var en lokal fisker som tidligt mandag opdagede udslippet og kontaktede Miljøvagten.

I Sønderborg Kommune håber man på, at stranden vil åbne i løbet af et par dage. Indtil da følger de udviklingen i bugten tæt med ekstra vandprøver.